Tilgangur félagsins er að gæta hagsmuna félagsmanna sinna og koma fram fyrir þeirra hönd í baráttumálum þeirra eftir því sem ástæða þykir hverju sinni , með því að vinna að framgangi tónlistarlífs á Íslandi , m.a. í samstarfi við önnur félagasamtök , beita sér fyrir vandaðri tónlistarumfjöllun í fjölmiðlum , og vinna að samvinnu og kynningu félagsmanna . Hverjir geta verið í félaginu ? Félagsmenn geta orðið tónlistarmenn ( einleikarar ; einsöngvarar ; stjórnendur ) sem uppfylla eftirtalin skilyrði : Viðkomandi skal hafa stundað ítarlegt tónlistarnám ( háskólanám eða sambærilegt ) , vera virkur í íslensku tónlistarlífi og hafa hlotið ótvíræða viðurkenningu fyrir tónlistarstörf sín . Tónlistarmenn sem falla undir þessa skilgreiningu eru hvattir til að sækja um aðild að F.Í.T. Nýir félagar eru teknir inn á mánaðarlegum fundum stjórnar félagsins . Umsóknir þar sem fram kemur menntun og helstu störf á tónlistarsviðinu má senda í netpósti til félagsins fiston@fih.is , senda í pósti eða skila á skrifstofu F.Í.T. að Rauðagerði 27 , 108 Reykjavík . F.Í.T. var stofnað árið 1940 og er fagfélag íslenskra tónlistarmanna , einleikara , einsöngvara og stjórnenda . Það er skipað um 180 félagsmönnum sem greiða árgjald til félagsins . Aðalfundur er haldinn að vori og á honum er kosin fimm manna stjórn og þrír varamenn . Stjórnin fundar mánaðarlega og auk almennra starfa er farið yfir umsóknir nýrra félaga og er því unnt að ganga í félagið hvenær sem er á starfsárinu . Félagið stendur fyrir ýmsum verkefnum í samvinnu við menningarstofnanir í þessum tilgangi , tónleikahaldi á landsbyggðinni í samstarfi við FÍH , tónleikaröð í Norræna húsinu , Klassík í Vatnsmýrinni og tónleikaröð fyrir unga tónlistarmenn í Hörpu . Félagið úthlutar styrkjum til félagsmanna einu sinni á ári úr Hljómdiskasjóði félagsins með fjármagni frá Sambandi flytjenda og hljómplötuframleiðenda SFH .